S-ryhmän ruokakaupat tuplasivat luomuvalikoimansa – myynti kasvaa vauhdilla - S-ryhmä
"Asiakkaat arvostavat yhä enemmän lisäaineettomuutta, aitoutta ja läpinäkyvää, ympäristön huomioivaa tuotantotapaa. Luomussa nämä näkökulmat yhdistyvät ja se näkyy luomumyynnin reippaana kasvuna", S-ryhmän päivittäistavarakaupan valikoimajohtaja Ilkka Alarotu summaa.
"Moni luomu-uutuus on noussut nopeasti oman tuoteryhmänsä suosikiksi. Esimerkiksi viime vuonna Vuoden Luomutuotteeksi valittu Keisari Luomu Pils-olut on kasvattanut myyntiään lähes kolmanneksella kevääseen verrattuna. Luomujauheliha on napsaissut nopeasti 9 prosentin osuuden naudanjauhelihamyynnistä ja luomuleivän valikoimat ovat tuplaantuneet puolessa vuodessa. Erityisesti paikallisten leipomoiden luomuleivät myyvät hyvin", Alarotu listaa.
"Asiakkaat toivovat valikoimiin lisää erityisesti valmisruokaa, lihaa ja lihajalosteita. Luomuvaihtoehtoja kaivataan kaikkiin arkisessa ruoanlaitossa tarvittaviin perusaineksiin. Tarjonta kehittyy kuitenkin vain koko ketjun – tuottajien, jalostajien ja kaupan – yhteistyöllä. Olemmekin vahvasti mukana kehittämässä luomuketjua keväällä perustetun Pro Luomu ry:n kautta", yhdistyksen puheenjohtajana toimiva Alarotu toteaa.
"Ranskalaista luomukanaa on ollut Prismoissa tarjolla jo jonkun aikaa, mutta nyt rinnalle saadaan myös kotimainen vaihtoehto. Laajempiin valikoimiin Pajuniemen luomukana saadaan vuodenvaihteen jälkeen, kun tuotanto lähtee kunnolla käyntiin."